**cu doina-n gând**

*Ovidiu Oana-pârâu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zboară gând până departe

până dincolo, la moarte

şi peţeşte-o pentru mine

spune-i că ursitu-i vine

din adâncurile vieţii

stins ca roua dimineţii

spune-i cum să se gătească

nunta cum s-o pregătească

eu vin toropit de flori

cu alai de bocitori

supăraţi că plec din lume

şi adăst la ea-n genune

zboară iute, zboară gând

şi spune-i că sunt de rând

să-mi găsesc nouă mireasă

de cu zori plecat de-acasă

dar te rog nu-i cere scuze

dacă vrea să te refuze

m-oi opri din drumul meu

cu gând către Dumnezeu.

luasem de la El iertare

la ceasul de înserare

dar va trebui anume

înc-odată să mă-ndrume

de pot să fac drum întors

să fiu vieţii de folos

n-o să fiu, am fost dat morţii

zboară gândule la sorţii

daţi miresei juruită,

pofticioasă şi grăbită

zboară gândule, hai zboară

unde te-am trimis aseară

15 oct 2005

Volumul DOINA DORUL DUMNEZEU

Editura CORESI, 2017